CELEX: 32021D0626
Language: sk
Date: 2021-04-14 00:00:00
Title: Vykonávacie rozhodnutie Komisie (EÚ) 2021/626 zo 14. apríla 2021, ktorým sa zriaďuje Portál InvestEU a stanovujú jeho technické špecifikácie

16.4.2021   
               
               
                  SK
               
               
                  Úradný vestník Európskej únie
               
               
                  L 131/183
               
            
         VYKONÁVACIE ROZHODNUTIE KOMISIE (EÚ) 2021/626
         zo 14. apríla 2021,
         ktorým sa zriaďuje Portál InvestEU a stanovujú jeho technické špecifikácie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/523 z 24. marca 2021, ktorým sa zriaďuje Program InvestEU a ktorým sa mení nariadenie (EÚ) 2015/1017 (1), a najmä na jeho článok 26,
         keďže:
         
                     (1)
                  
                  
                     Portál InvestEU by mal prispievať k stimulovaniu a urýchľovaniu vývoja a realizácie investičných projektov v Únii.
                  
               
                     (2)
                  
                  
                     Na základe článku 26 ods. 2 nariadenia (EÚ) 2021/523 sa na Portáli InvestEU uvádzajú len projekty, ktoré sú zlučiteľné s právom a politikami Únie. S cieľom zabezpečiť splnenie tejto požiadavky by sa mali stanoviť kritériá prijateľnosti projektov.
                  
               
                     (3)
                  
                  
                     V snahe zabezpečiť transparentnú správu Portálu InvestEU by sa mali stanoviť jeho technické špecifikácie,
                  
               PRIJALA TOTO ROZHODNUTIE:
         
            Článok 1
            Zriaďuje sa Portál InvestEU. Tento portál musí spĺňať technické špecifikácie stanovené v prílohe.
         
         
            Článok 2
            Projekty uvádzané na Portáli InvestEU musia spĺňať tieto kritériá prijateľnosti:
            
                        a)
                     
                     
                        objem investícií potrebných na projekt (alebo program pozostávajúci z menších projektov) musí byť minimálne 500 000 EUR;
                     
                  
                        b)
                     
                     
                        projekt musí patriť do oblastí, ktoré sú oprávnené na operácie financovania a investičné operácie stanovené v prílohe II k nariadeniu (EÚ) 2021/523;
                     
                  
                        c)
                     
                     
                        predkladateľ projektu nesmie byť vylúčený zo zmlúv financovaných z rozpočtu Únie ani sankcionovaný za závažné odborné pochybenie, trestnú činnosť alebo závažné nedostatky pri plnení svojich povinností podľa nariadenia Európskeho parlamentu a Rady (EÚ, Euratom) 2018/1046 (2);
                     
                  
                        d)
                     
                     
                        projekt nesmie predstavovať vylúčené činnosti stanovené v bode B prílohy V k nariadeniu (EÚ) 2021/523;
                     
                  
                        e)
                     
                     
                        projekt sa musí nachádzať v Únii alebo v zámorskej krajine či na území, ktoré sú prepojené s členským štátom, ako sa uvádza v prílohe II k ZFEÚ;
                     
                  
                        f)
                     
                     
                        projekt nesmie pre Komisiu predstavovať riziko poškodenia dobrej povesti;
                     
                  
                        g)
                     
                     
                        realizácia projektu sa musí začať alebo sa očakáva, že sa začne do troch rokov od dátumu predloženia žiadosti o uvedenie na Portáli InvestEU;
                     
                  
                        h)
                     
                     
                        projekt sa v projektovej žiadosti musí jasne opísať ako investičný projekt a informácie, ktoré sa v nej poskytnú, musia byť presné a musí sa v nich uvádzať výška financovania potrebného na vykonanie projektu a
                     
                  
                        i)
                     
                     
                        projekt musí byť v súlade s právom a politikami Únie.
                     
                  
         
            Článok 3
            Za uvedenie projektu na Portáli InvestEU sa neúčtuje žiadny poplatok za spracovanie žiadosti.
         
         
            Článok 4
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
         
         
            V Bruseli 14. apríla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 107, 26.3.2021, s. 30.
         
            (2)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
      
      
         
            PRÍLOHA
            
               TECHNICKÉ ŠPECIFIKÁCIE PORTÁLU INVESTEU
            
            1.   Všeobecný opis
            Portál InvestEU je ľahko dostupná a používateľsky ústretová databáza projektov, ktorá poskytuje relevantné informácie o každom projekte, čím predkladateľom projektov poskytuje prostriedok na zviditeľnenie projektov, pre ktoré hľadajú finančné prostriedky, medzi investormi vrátane darcov a filantropov. Podrobné informácie o projektoch sa sprístupňujú len registrovaným používateľom.
            Uverejnenie projektu na Portáli InvestEU neznamená, že ho Komisia schvaľuje. Uvedenie projektov na Portáli InvestEU nemá vplyv na rozhodnutia o výbere finálnych projektov, ktoré získajú podporu podľa nariadenia (EÚ) 2021/523 alebo akéhokoľvek iného nástroja Únie, ani na rozhodnutia o verejnom financovaní.
            Hlavnými zložkami Portálu InvestEU sú:
            
                        1.
                     
                     
                        verejný portál: tá časť webového sídla Programu InvestEU, ktorá obsahuje verejne dostupné informácie vrátane:
                        
                                    —
                                 
                                 
                                    mapy projektov (ktorá je pre registrovaných používateľov interaktívna) a
                                 
                              
                                    —
                                 
                                 
                                    adresára projektov zoskupených podľa krajín, sektorov a iných relevantných kritérií (dostupný v kartovom zobrazení);
                                 
                              
                  
                        2.
                     
                     
                        online platforma pre registrovaných používateľov („front office“): tá časť informačného systému na riadenie InvestEU, ktorá umožňuje registráciu používateľov (vrátane predkladateľov projektov a investorov) a poskytuje podrobné informácie, ako napríklad:
                        
                                    —
                                 
                                 
                                    databázu podrobných prezentácií projektov (štruktúrované súhrnné informácie o jednotlivých projektoch), ktorá je dostupná len pre registrovaných používateľov, a
                                 
                              
                                    —
                                 
                                 
                                    osobitné oblasti pre predkladateľov projektov a investorov, aby mohli predkladať projekty online na účely ich uverejnenia na Portáli InvestEU a na účely revízie už uverejnených projektov;
                                 
                              
                  
                        3.
                     
                     
                        interná platforma („back office“): tá časť informačného systému na riadenie InvestEU, ktorú využívajú útvary Komisie na účely overovania a riadenia.
                     
                  2.   Správa Portálu InvestEU
            Portál InvestEU spravuje Komisia. Obsah portálu vytvárajú predkladatelia projektov, t. j. súkromné a verejné právne subjekty. Portál môže byť podporovaný cielenými podujatiami.
            Účasť predkladateľov projektov a ostatných registrovaných používateľov Portálu InvestEU je podmienená ich súhlasom s podmienkami používania portálu, ktorých cieľom je zabezpečiť kvalitu uverejňovaných informácií získaných od predkladateľov projektov, pričom sa v nich stanoví, že Komisia nezaručuje správnosť uverejnených informácií a nemožno ju brať na zodpovednosť v prípade akýchkoľvek nárokov vznesených na základe uverejnenia projektu.
            Vo vyhlásení o odmietnutí zodpovednosti sa používatelia webového sídla upozornia, že Komisia nemôže zaručiť správnosť uverejnených informácií a že potenciálni investori musia vykonať vlastnú obvyklú hĺbkovú analýzu vrátane finančných a akýchkoľvek iných aspektov, ktoré sú relevantné pre ich rozhodnutie investovať do určitého projektu.
            Zároveň sa uvedie prehľad verejných poradenských služieb na vnútroštátnej úrovni. Komisia postúpi príslušným implementujúcim partnerom Programu InvestEU tie projekty, ktoré spĺňajú podmienky stanovené v článku 2. Ak je to vhodné a ak existuje poradenská iniciatíva, Komisia postúpi takéto projekty aj Poradenskému centru InvestEU.
            3.   Overovanie projektov
            Útvary Komisie overujú projekty na základe kritérií prijateľnosti stanovených v článku 2. Vykonávanie niektorých technických aspektov procesu validácie, ako je overovanie totožnosti predkladateľov projektov, možno zadať externe tretím stranám. Členské štáty sa vyzývajú, aby určili jedno alebo viacero kontaktných miest na účely overovania projektov so skutočnými a priamymi bezpečnostnými dôsledkami, a to najmä v sektoroch kozmického priestoru, obrany a kybernetickej bezpečnosti. Podľa potreby sa overia informácie v systéme včasného odhaľovania rizika a vylúčenia (EDES).
            Uverejnenie informácií predložených predkladateľmi projektov sa zamietne vtedy, ak sú informácie nepresné alebo ak projekt nespĺňa požiadavky stanovené v článku 2.
            Informácie o projekte sa z Portálu InvestEU odstránia, ak ich predkladateľ projektu neaktualizoval počas obdobia troch rokov.